**Patientbefordring mellem sygehus og rehabiliteringsophold**

Region Syddanmark vil fremover stå for befordring eller befordringstilskud til patienter der er indlagt på et sygehus, og som skal direkte fra sygehuset til rehabiliteringsophold, såfremt nedenstående kriterier er opfyldt.

**Kriterier for at Region Syddanmark kan yde befordring eller befordringstilskud til rehabiliteringsophold**

* Patienterne skal være berettiget til befordring/befordringstilskud i henhold til bekendtgørelsen om befordring og befordringsgodtgørelse efter sundhedsloven nr. 816 af 18. juni 2018. (BEK)
* Patienterne skal befordres eller have befordringstilskud mellem sygehus (i og uden for Region Syddanmark) og rehabiliteringsophold
* Rehabiliteringsopholdet skal ligge i Region Syddanmark eller være Vejlefjord Rehabilitering
* Det er Region Syddanmark der visiterer og bestiller befordringen eller befordringstilskuddet

Regionen vil fremadrettet betragte et ophold på et rehabiliteringssted, som en bopæl for en midlertidig periode. Så længe patienten er indskrevet på rehabiliteringsopholdet, vil regionen yde befordring eller befordringstilskud mellem rehabiliteringsophold og sygehus i de tilfælde, hvor patienten skal til sygehusbehandling på sygehuset, såfremt patienten lever op til betingelserne i BEK.

Ved spørgsmål om befordring eller befordringstilskud mellem rehabiliteringsophold/genoptræning/specialiseret genoptræning og patientens egen bolig, vil regionen fortsat henvise til kommunen.

**Baggrund**

I henhold til BEK er der ikke taget højde for, at patienter kan blive udskrevet fra et sygehus til et rehabiliteringsophold. Det har derfor ikke tidligere været en opgave der blev varetaget i regi af BEK. Derfor har praksis tidligere været, at regionen befordrede patienten fra sygehus til egen bolig, hvorfra kommunen kunne befordre patienten til rehabiliteringsophold, da dette er i henhold til BEK.

Regionen har ad flere omgange været i kontakt med forskellige kommuner vedr. denne praksis. Dette har især været udfordringer i forbindelse med patienter, der blev udskrevet fra Regionshospitalet Hammel Neurocenter til kommunalt rehabiliteringsophold, idet befordringen ikke kunne foretages direkte.

Dette laver regionen nu om, fordi den tidligere praksis ikke var patientvenlig. Regionen har i forvejen den praksis, at regionen yder befordring/befordringstilskud mellem sygehus og egen bolig og sygehus og plejehjem/midlertidigt ophold. Derfor yder regionen nu også befordring/befordringstilskud mellem sygehus og rehabiliteringsophold.

Den nye praksis trådte i kraft den 1. december 2022.